tartuNLP/wikipedia-smugri-20251201 huggingface dataset:
Putšež

Putšež () on kaupunki Ivanovon alueella Venäjällä. Se sijaitsee Volgan oikealla rannalla 157 kilometriä Ivanovosta itään. Kaupunki on Putšežin piirin keskus. Asukkaita on 9 500 henkeä (vuonna 2008).
Paikalla sijainnut Putšetskojen kylä tunnetaan 1500-luvulta lähtien. Sen asukkaat harjoittivat kauppaa, kalastusta ja puutarhaviljelyä. Vuonna 1862 sinne perustettiin pellavakehräämö.
Vuosina 1955–1957 kaupunki jäi Gorkin tekoaltaan alle ja se rakennettiin uudelleen korkeammalle paikalle. Nykyään siellä on mm. tekstiiliteollisuutta. Putšežin ympäristö on suosittua lomanviettoseutua.
Rodniki

Rodniki () on kaupunki Ivanovon alueella Venäjällä. Se sijaitsee Volgan ja Kljazman välillä 54 kilometriä Ivanovosta koilliseen. Kaupunki on Rodnikin piirin keskus. Asukkaita on 26 300 (2010).
Vuonna 1820 Rodnikin kylään perustettiin kutomo. Vuonna 1918 se sai kaupungin aseman. Nykyisin siellä on lähinnä tekstiili- ja konepajateollisuutta.
Teikovo

Teikovo () on kaupunki Ivanovon alueella Venäjällä. Se sijaitsee Okan sivujoen Vjazman rannalla 35 kilometriä Ivanovosta lounaaseen. Kaupunki on Teikovon piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Sen kautta kulkee Ivanovon ja Aleksandrovin välinen rautatie (Teikovon asema). Asukkaita on 35 200 henkeä (vuonna 2008).
Kaupunki on perustettu vuonna 1918. Se on huomattava tekstiiliteollisuuden keskus.
Alen Bokšić

Alen Bokšić (s. 21. tammikuuta 1970 Makarska, Kroatian stv, Jugoslavian sltv) on kroatialainen jalkapalloilija, joka pelasi maajoukkueessa vuosina 1993–2002.
Bokšićia pidetään yhtenä Kroatian kaikkien aikojen parhaista pelaajista. Hän oli yksi Kroatian "kultaisen sukupolven" tähdistä. Bokšić oli pelipaikaltaan hyökkääjä. Hänet tunnettiin isosta koostaan ja teknisistä taidoistaan.
Ura.
Bokšić edusti Jugoslaviassa vuosina 1987–1991 Hajduk Splitiä. Hän edusti Ranskassa vuosina 1991–1993 Cannesia ja Marseillea. Bokšić edusti Italiassa vuosina 1993–2000 Laziota ja Juventusta. Hän edusti vielä Englannissa Middlesbroughia vuosina 2000–2003.
Bokšić oli mukana Jugoslavian joukkueessa 1990 MM-kilpailuissa. Hän ei kuitenkaan pelannut Jugoslavian paidassa koskaan minuuttiakaan. Kroatian maajoukkueessa Bokšić pelasi vuosina 1993–2002 40 ottelua ja teki niissä 10 maalia. Hän muodosti Kroatian paidassa pitkään pelätyn kärkiparin yhdessä Davor Šukerin kanssa. Bokšić edusti Kroatiaa vuoden 1996 EM-kilpailuissa ja vuoden 2002 MM-kilpailuissa. Kroatian pronssijuhliin päättyneet vuoden 1998 MM-kilpailut jäivät häneltä väliin loukkaantumisen vuoksi.
Bokšić voitti vuonna 1993 Marseillen joukkueessa Mestarien liigan ja hänet valittiin tuona vuonna Kroatian parhaaksi jalkapalloilijaksi.
Vitšuga

Vitšuga () on kaupunki Ivanovon alueella Venäjällä. Se sijaitsee Ivanovon ja Kinešman välisen rautatien varrella (Vitšugan asema) 71 kilometriä Ivanovosta luoteeseen. Kaupunki on Vitšugan piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Asukkaita on 38 500 henkeä (vuonna 2008).
Kaupunki on saanut alkunsa 1800-luvulla ja 1900-luvun alussa syntyneistä tehdaspaikkakunnista, jotka yhdistettiin vuonna 1925. Nykyään Vitšuga on huomattava tekstiiliteollisuuden keskus. Siellä on myös konepajateollisuutta.
Kyösti Pöysti

Kyösti Pöysti on animaatiosarjassa "Pasila" esiintyvä fiktiivinen hahmo ja sarjan päähenkilö. Pöysti on Pasilan poliisiaseman nuorempi komisario. Hahmon alkuperäinen ääninäyttelijä on Jani Volanen ja jatkosarjassa "Pasila 2.5 – The Spin-Off" Tero Koponen.
Hahmon kuvaus.
Pöystin toimintatapa on psykologinen: hän etsii rikollisten ”kipupisteet” ja käyttää niitä hyväkseen kunnes pahantekijät murtuvat – tai sitten eivät. Muutoin Pöysti ei ole erityisen pätevä poliisi. Hän sortuu joskus ylilyönteihin, kuten provosoimalla ihmisiä hyppäämään katolta tai pidättämällä syyttömiä ihmisiä ilman perusteita. Syyksi saattaa riittää komisarion hermoille käyminen esimerkiksi krapulapäivänä. Pöystillä on myös ns. "tyhmyysassosiaatiometodi" joka perustuu hyperventilaatioon ja aivojen hypoksiaan. Tämä metodi näkyy sarjassa vain kerran ja on hengenvaarallinen.
Pöysti pitää jatkuvasti suussaan tuttia, paitsi viinaa juodessaan, suudellessaan ja joskus kavereidensa luona. Hän ei ensin paljasta syytä tutin käyttöön, mutta kertoo myöhemmin eräälle tyttöystävälleen sen olevan lapsuudesta jäänyt tapa. Pöystin terapeutti on sanonut Pöystin olevan ”henkisesti viisivuotias”. Repomiehen mukaan Pöysti on ”tunnevammainen”, minkä Pöystikin lopulta tunnustaa jaksossa "Apulaiskaupunginjohtaja". Tutin lisäksi Pöystin merkittävin tuntomerkki on keltainen popliinitakki, joka hänellä on yllään jokaisessa jaksossa. Pöysti on sinkku eikä kykene pitkiin ihmissuhteisiin.
Pöysti vihaa lukuisia asioita, kuten elokuvaa "Amélie" ja Juhani Kontiovaaraa sekä tämän "Huomenta ihmiset" -aamu-tv-ohjelmaa. Pöysti luonteeltaan hyvin kyyninen eikä juurikaan kunnioita muiden ihmisten mielipiteitä. Hän ei tule aina toimeen esimiehensä Rauno Repomiehen kanssa, mutta muihin työntekijöihin hänellä on paremmat välit. Erityisesti kaverinsa Neposen kanssa Pöysti tulee toimeen, vaikka ei aina kohtele häntä niin kuin pitää. Toisin kuin aseman muut poliisit, Neponen pitää Pöystiä nerona. Hän pelaa väkivaltapelejä työajalla ja hänen suosikkikappaleensa on Black Sabbathin "Paranoid". Pöystin lempitelevisiosarjoja ovat "Madventures" ja "Sopranos" sekä spin-off-sarjassa myös "Langalla" ja "Treme". Hän myöhästyy usein töistä nukkumisen tai krapulansa vuoksi. 
Ohjelman alkutunnuksessa Pöysti hyppää poliisiauton konepellille poseeraamaan. Neljännestä tuotantokaudesta lähtien Pöystin poseeraukset ovat liittyneet kunkin jakson teemaan - hänellä saattaa esimerkiksi olla kädessään jaksoon liittyvä esine.
Jatkosarjassa "Pasila 2.5 – The Spin-Off" Pöysti ei tule toimeen alussa uuden komisario Darjan kanssa oman asenteensa takia. Ajan kanssa Darja ja Pöysti löytävät toisensa ja sarjan viimeisessä jaksossa Darja synnyttää heille lapsen. Lapsi on Pöystin ensimmäinen, mutta Darjan toinen lapsi.
Kuvitteellinen henkilöhistoria.
Pöysti on maininnut syntymävuodekseen 1975, mutta hänen syntymäpäivästään on ristiriitaista tietoa. Jaksossa "Kerjäläiset" hän mainitsee syntymäpäiväkseen 19. syyskuuta, kun taas "Lahkossa" hänen horoskooppinsa kerrotaan olevan oinas, eli hän olisi syntynyt 21. maaliskuuta - 20. huhtikuuta välillä.
Aapo Lappalainen

Aapo Lappalainen (s. 3. marraskuuta 1989 Tampere) on suomalainen jalkapalloilija, joka edustaa Ykkösessä pelaavaa Tampereen Ilvestä. Hän on pelipaikaltaan laitahyökkääjä.
Lappalainen on Tampereen Ilveksen kasvatti. Hän siirtyi Ilveksestä virallisesti TamU:un yhden kauden mittaisella sopimuksella kaudeksi 2009, mutta oli yhteistyöseurasopimuksen turvin pelannut viisi liigaottelua jo kaudella 2008. Vuonna 2009 Lappalainen voitti TamU:ssa Liigacupin, jonka finaalissa hän pelasi täydet minuutit.
Keväällä 2011 Lappalainen teki sopimuksen Ykkösessä pelaavan FC Hämeenlinnan kanssa liiga-optiolla. Kahden Hämeenlinnassa vietetyn kauden jälkeen Lappalainen palasi kasvattajaseuraansa Ilvekseen 1+1-vuotisella sopimuksella.
Zavolžsk

Zavolžsk () on kaupunki Ivanovon alueella Venäjällä. Se sijaitsee Volgan vasemmalla rannalla Kinešmaa vastapäätä 113 kilometriä Ivanovosta koilliseen. Kaupunki on Zavolžskin piirin keskus. Siellä on Kostroman ja Galitšin väliseltä rautatieltä haarautuvan sivuradan pääteasema. Asukkaita on 11 600 henkeä (vuonna 2008).
Vuonna 1934 Kinešman vastarannalla sijaitsevista kylistä ja työläisasutuksista muodostettiin Zavolžjen taajama. Vuonna 1954 siitä tuli Zavolžskin kaupunki. Suurin yritys on maaleja valmistava kemian tehdas.
Unohda minut

Unohda minut () on Belva Plainin kirjoittama romaani vuodelta 1989. Teos on ilmestynyt suomeksi Anu Niroma kääntämänä, WSOYn kustantamana 1989.
Juoni.
"Unohda minut" kertoo Jennie Rakowskystä, joka 20-vuotiaana on synnyttänyt aviottoman lapsen ja antanut tämän adoptoitavaksi. Noin 20 vuotta myöhemmin Jennie kuulee adoptoitujen lasten tueksi perustetun yhdistyksen työntekijältä, että hänen lapsensa, Victoria, haluaisi tavata hänet. Jennie kieltäytyy pariin otteeseen tapaamasta lastaan. Eräänä päivänä tytär ilmestyy Jennien ovelle.
Samaan aikaan kun Jennie joutuu yllättäen tekemisiin lapsensa kanssa, hän on menossa naimisiin Jay Wolfen kanssa. Jennie joutuu vaikeaan tilanteeseen. Wolfen vanhemmilla on hyvin korkeat moraalikäsitykset, eikä Jennie uskalla kertoa hänelle aviottomasta lapsestaan.
Victoria saa aikaiseksi tapaamisen Jennien ja tämän isän, Peter Mendezin välillä. Tapaaminen päättyy kuitenkin riitaisesti Jennien ollessa ahdistunut.
Aiheesta muualla.
www.fantasticfiction.co.uk
Italodance

Italo dance on elektronisen musiikin genre, joka tyyliltään usein sijoittuu trancen ja housen välimaastoon. Muita tunnusmerkkejä ovat niin sanottu tuuba-basso ja vahva miesvokaalien käyttö. Italodancelle on tyypillistä myös kaikenlainen kokeilu ja erilaisten äänteiden ("na-na-na...") käyttö. Tunnelma on kaikinpuolin iloista ja rentoa. 
Italodancen on usein ajateltu saaneen alkunsa 90-luvun lopussa, jolloin italialaiset artistit Eiffel 65 ja Gigi D’Agostino nousivat suureen suosioon. Huippukaudet sijoittuvat juuri 2000-luvun alkupuolelle, jolloin myös Eiffel 65:n Dj, Gabry Ponte, sekä muun muassa Prezioso feat. Marvin, Dj Lhasa ja Brothers esiintyivät. Sittemmin maailmanlaajuinen suosio on hieman hiipunut ja jopa Italiassa monet vanhat tyylin edustajat ovat siirtyneet enemmän housen puolelle. Uusia yrittäjiä on kuitenkin tullut tilalle, muun muassa Danijay, Dj Sanny J, Fabrizio e Marco sekä Luca Zeta.
Aiheesta muualla.
www.italodanceportal.com
Ilkka Alitalo

Ilkka Viljo Olavi Alitalo (3. helmikuuta 1934 Loppi – 8. joulukuuta 2024 Helsinki) oli suomalainen eläinlääketieteen professori. Alitalo toimi eläinlääketieteellisen korkeakoulun rehtorina 1985–1994 ja sitten vuosina 1995–1997 Helsingin yliopiston eläinlääketieteellisen tiedekunnan dekaanina. Alitalo tunnettiin myös järjestötoiminnastaan Suomen Hippoksessa, Suomen Lääketieteen Historian Seurassa ja sukututkijana. Hän toimi muun muassa Suomen eläinkilpailujen antidopingkomitean puheenjohtajana.
Bryson Akhaialainen

Bryson Akhaialainen (n. 340 eaa.) oli antiikin kreikkalainen megaralaiseen koulukuntaan kuulunut filosofi.
Brysonista tiedetään vain vähän. Hänen kerrotaan olleen Stilponin ja Kleinomakhoksen oppilas. Pyrrhon puolestaan oli hänen oppilaansa. Hänen kerrotaan opettaneen myös Krates Thebalaista ja Theodoros Kyreneläistä. Diogenes Laertios lukee hänet niihin filosofeihin, jotka eivät jättäneet jälkeensä kirjoituksia.
Bryson on todennäköisesti eri henkilö kuin Bryson Herakleialainen, sofisti ja matemaatikko joka vaikuttaa eläneen samaan aikaan kuin Sokrates. "Suda" kuitenkin vaikuttaa sekoittavan nämä kaksi Brysonia toisiinsa, sillä sen Sokratesta käsittelevä hakusana sanoo Bryson Herakleialaisen olleen Sokrateen tai Eukleideen oppilas ja harjoittaneen erististä dialektiikkaa Eukleideen jalanjäljissä.
Rajaseudun henki

Spirit of Border (suomennettu nimellä "Rajaseudun henki") on Zane Greyn kirjoittama historiallinen romaani, joka julkaistiin vuonna 1906. Romaani perustuu Ohiojoen putouksella sattuneisiin tapahtumiin 1700-luvun loppupuolella. Kirjassa Grey hyödynsi Lewis Wetzeliä, vuosina 1763–1808 elänyttä henkilöä, joka oli omistanut elämänsä Amerikan alkuasukkaiden tuhoamiseen. Tarina käsittelee määriläisen kirkon lähetystyöntekijöiden yrityksiä käännyttää intiaaneja kristityiksi. Kirja on erittäin romantisoitu edeltäjäänsä verrattuna.
Jokisilta

Jokisilta on kylä Tyrnävän kunnassa Pohjois-Pohjanmaalla. Kylä sijaitsee noin seitsemän kilometriä Tyrnävän kirkonkylästä pohjoiseen yhdystien 8240 läheisyydessä. Asutus on keskittynyt pääasiassa Ängeslevänjoen varrelle. Jokisillan koulu lakkautettiin vuonna 2009.
Bryson

Bryson voi viitata seuraaviin henkilöihin:
Antiikin kreikkalaisia:
Muita:
Eufantos Olynthoslainen

Eufantos Olynthoslainen (, ; s. ennen 349 eaa.) oli antiikin kreikkalainen megaralaiseen ja dialektiseen koulukuntaan kuulunut filosofi sekä historioitsija ja tragediakirjailija.
Eufantos oli kotoisin Olynthoksesta Khalkidikeltä. Hän oli Eubulideen oppilas ja Makedonian kuningas Antigonos I:n opettaja. Hän kirjoitti useita tragedioita, jotka saivat näytelmäkilpailuissa hyvän vastaanoton. Hän kirjoitti myös arvostetun teoksen "Kuninkuudesta" (, "Peri basileias"), joka oli osoitettu Antigonokselle, sekä omaa aikaansa käsitelleen historiateoksen "Historiat" (). Eufantoksen kerrotaan eläneen vanhalle iälle.
Sen Eufantoksen, jonka historiateosta Athenaios lainaa, täytyy olla eri henkilö, koska hän mainitsee Egyptin kuninkaan Ptolemaios III Euergeteen. Samoin egyptiläinen Eufantos, jonka eräästä egyptiläisestä rukouksesta tekemää käännöstä Porfyrios lainaa, on eri henkilö.
Arena Metallurg

Arena-Metallurg on monitoimihalli Magnitogorskissa Venäjällä. Hallissa on istumapaikkoja 7 700 katsojalle. KHL-liigaan osallistuva jääkiekkoseura HK Metallurg Magnitogorsk pelaa kotiottelunsa Arena-Metallurgissa.
Historia.
Rakennussopimus allekirjoitettiin 19. toukokuuta 2005, urakoitsijapuolena oli suomalainen rakennusurakoitsija Lemcon. Avajaiset pidettiin 12. tammikuuta 2007. Areenan avausottelussa kohtasivat HK Metallurg Magnitogorsk ja HK Vitjaz Tšehov, jotka olivat pelanneet myös kolme viikkoa aiemmin Magnitokorskin vanhemman hallin "I. H. Romazan -jääpalatsin" jäähyväisottelussa.
Saab 21R

Saab 21R oli Ruotsin ilmavoimien ja Saabin ensimmäinen suihkuhävittäjälentokone. Se kehitettiin Saab 21 -työntöpotkurikoneesta. Koneen ensilento tapahtui vuonna 1947 ja se oli käytössä vuoteen 1956.
Kehitys.
Saab 21R:n pääsuunnittelija oli Saabin Frid Wänström. Saab J21:n mäntämoottori vaihdettiin De Havilland Goblin 3 -suihkumoottoriin. Koneen korkeusvakautin nostettiin ylös T-pyrstömäiseksi ratkaisuksi, jotta moottorin suihkuvirtaus ei häiritse korkeusperäsimen toimintaa.
Käyttö.
Saab valmisti 1950–1952 kaikkiaan 64 konetta. Kehitys ensilennosta 10.3.1947 oli hidas. Vuonna 1948 tapahtui Saab 29 Tunnanin ensilento, joten J21R oli Saabin oppimisväline suihkukoneiden maailmaan. Tunnanin nopea valmistuminen - eli suihkuhävittäjien kehittyminen maailmalla - johti J21R:n valmistussarjan puoliintumiseen. J21:t muunnettiin rynnäkkökoneiksi.
Janne Nissinaho

Janne Nissinaho (s. 1976) on suomalainen salibandyn pelaaja. Hän pelaa Oulun Luistinseurassa puolustajana. Ennen OLS:aan siirtymistä Nissinaho pelasi muun muassa Pöllöissä, FBC Turussa, TPS:ssä ja Limingan Niittomiehissä.
Nissinaho on pelannut uransa aikana 25 runkosarjaottelua Salibandyliigassa.
Nissinaho on tunnettu voimakkaasta kiertojuoksusta lähtevästä voimakkaasta rannelaukauksesta. Usein maaliin johtanutta laukausta on kutsuttu nimellä "Kuningaskierto". Nissinaho tunnetaan myös hyvästä pelisilmästään ja kovasta voittamisen tahdostaan.
Nissinaho on tehnyt Tps:ssä pelaamissaan 87 ottelussa 47 maalia ja antanut 36 maaliin johtavaa syöttöä. Jäähyminuutteja on kertynyt 140 minuuttia.
Päätään pidempi

Päätään pidempi ("Renaissance Man") on vuonna 1994 julkaistu Penny Marshallin ohjaama draamakomedia. Pääosassa näyttelee Danny DeVito. Elokuva sijoittuu Yhdysvaltain armeijan koulutuslaitokseen. "Päätään pidempi" oli Mark Wahlbergin ensiesiintyminen elokuva-alalla. Elokuvaa levittivät Touchstone Pictures USA:ssa ja muualla Cinergi Pictures.
Elokuva kuvattiin kuvitteellisessa "Fort McClanessa", joka todellisuudessa oli Fort Jackson Etelä-Carolinassa.
Tarina.
Mainosalalla työskentelevällä Bill Ragolla on perheongelmia, mikä vaikeuttaa hänen uraansa. Hänet erotetaan virastaan. Bill Rago päättää hakea töitä työvoimatoimiston kautta. Hänelle tarjotaan opettajan työtä Yhdysvaltain armeijassa. Rago ottaa paikan vastaan, vaikka hänellä on hieman ennakkoluuloja, ja muuttaa työsuhdeasuntoon Fort McClainen kasarmille. Hän ei ole aluksi innostunut työpaikasta eikä työoloista. 
Ragon on kuudessa viikossa opetettava kahdeksalle alokkaalle, jotka eivät kehity laitoksen vaatimassa tahdissa, ymmärtämisen alkeet ja englannin kielen käyttö. Hän aloittaa opettamalla vaadittua, mutta alokkaat eivät ole kovin kiinnostuneita. Bill Rago alkaa opettaa heille Shakespearen "Hamletia" ja näytelmän perusteita. Alokkaat eivät ole ennen kuulleet näytelmistä tai Shakespearesta ja kiinnostuvat aiheesta. Rago esittelee oppilaille myös näytelmän "Henrik V", joka sekin lisää kiinnostusta. Riippumatta kersantti Cassin kielteisestä arvostelusta ja siitä, että yksi alokkaista, Roosevelt Hobbs, paljastuu armeijassa piilottelevaksi huumekuriiriksi, Rago pitää lopuille seitsemälle oppilaalle loppukokeen. Vastoin kersantti Cassin olettamaa kaikki alokkaat läpäisevät kokeen.
Huipennus elokuvassa on se, kun alokas Benites lausuu yöharjoituksissa kaatosateessa kohdan näytelmästä "Kuningas Henrik V" kersantti Cassille täysissä sotilaan varusteissa.
Rago myös tutkii erään oppilaansa menehtyneen isän sotilasuraa Vietnamin sodassa. Kyseinen oppilas ottaa loppuseremoniassa vastaan isälleen myönnettävän hopearistin. Aivan lopuksi käy ilmi, että Bill Rago aikoo jäädä vakituiseksi opettajaksi armeijaan.
I Was a Communist for the FBI (elokuva)

I Was a Communist for the FBI on vuonna 1951 valmistunut elokuva, joka perustuu FBI:n agenttina toimineen Matt Cveticin samannimisiin muistelmiin. Elokuvassa Cveticiä näyttelee Frank Lovejoy ja muissa rooleissa ovat muun muassa Dorothy Hart, Philip Carey ja Richard Webb. Elokuva oli ehdolla parhaan dokumentin Oscar-palkinnon saajaksi, vaikka se on sisällöltään pitkälti fiktiivinen. Elokuvasta on myöhemmin tullut B-luokan kulttiklassikko.
Warner Brothers oli pyytänyt FBI:lta yhteistyötä elokuvan tuotantoon, mutta johtaja J. Edgar Hooverin määräyksestä tähän ei suostuttu. FBI:n agentteja myös pyydettiin osallistumaan eri kaupungeissa järjestettyihin erityisnäytöksiin, mutta myös siitä kieltäydyttiin, sillä se olisi saattanut antaa käsityksen, että elokuva olisi FBI:n hyväksymä.
Toivo Lampén

Toivo Lampén (7. tammikuuta 1907 Pornainen – 15. huhtikuuta 2003 Helsinki) oli suomalainen muusikko, säveltäjä, sanoittaja, sovittaja, pianisti, elokuvasäveltäjä, musiikinopettaja, kuoronjohtaja ja kapellimestari.
Ura.
Toivo Lampén opiskeli pianonsoittoa ja sävellystä Selim Palmgrenin johdolla. Hän oli monipuolinen muusikko ja toimi 30 vuotta Yrjö Saarnion Polkkayhtyeessä, Fred Klimscheffskyn orkesterin pianistina, Radio-orkesterin pianistina, Eric Cronwallin sekstetissä sekä monien kuorojen, muun muassa Aikamiesten ja Peipposten säestäjänä. Lampénilla oli myös oma kamari- ja tanssiorkesteri 1930-luvulla. Orkesteri vieraili muun muassa Budapestissä kaudella 1936-37 osana Unkarin ja Suomen välistä kulttuurivaihtoa. Yrjö Saarnion polkkayhtyeessä hän säesti levytyksissä artisteja kuten Olavi Virta, Georg Malmstén ja Henry Theel. Lampénin säveltämiä, sanoittamia tai sovittamia lauluja levyttivät muun muassa Georg Malmstén, Usko Kantola, Arvi Hänninen, Henry Theel, A. Aimo, Veikko Kines ja Harry Bergströmin orkesteri.
Lampén toimi myös musiikin johdossa useissa teattereissa, muun muassa Ruotsalaisessa teatterissa, Turun Teatterissa, Ossi Elstelän Iloisessa Teatterissa, Hilkka Kinnusen Operettiteatterissa, Mustikkamaan kesäteatterissa ja Koiton näyttämöllä. Hän johti yli kahtakymmentä kuoroa, sekä mies- että sekakuoroja. Lampén oli myös perustamassa Helsingin NMKY:n musiikkiopistoa vuonna 1966 ja toimi opiston rehtorina ja opettajana. Lisäksi hän opetti pianonsoittoa sekä musiikin teoriaa Helsingin Konservatoriossa. Pianonsoiton opetukseen kuuluivat 1960-luvulla myös televisioesiintymiset Erna Tauron ohjelmassa, jossa Lampén opetti lapsille uutta tapaa tutustua pianonsoiton alkeisiin. Lisäksi Toivo Lampén esiintyi lukemattomia kertoja radiossa muun muassa Saarnion Polkkayhtyeen ja Georg Malmsténin kanssa.
Järjestötoimintaan Lampén osallistui Muusikkojen Liiton jäsenenä, osaston puheenjohtajana sekä tilintarkastajana, Helsingin Konservatorion Opettajayhdistyksen sekä Suomen Musiikkioppilaitosten Opettajayhdistysten Liiton puheenjohtajana. Hän sai useita ansiomerkkejä, muun muassa Rintamaveteraanien Liiton hopeisen plaketin 1996, Keskuskauppakamarin kultaisen ansiomerkin 1983 ja Sulasolin ansiomerkin 1989. Presidentti Mauno Koivisto myönsi hänelle director musices -arvonimen vuonna 1987.
Elokuvamusiikki.
Toivo Lampén sävelsi ja sovitti yksin- ja kuorolauluja sekä sävelsi musiikin seuraaviin elokuviin:
Winchesterin tuomiokirkko

Winchesterin tuomiokirkko, (), joka sijaitsee Winchesterissä Hampshiressä, on yksi Englannin suurimmista katedraaleista. Se on Winchesterin hiippakunnan tuomiokirkko.
Historia.
Ensimmäinen paikalla ollut katedraali ("Old Minster") rakennettiin vuonna 642 ja hävitettiin 1093.
Katedraalia entisöi T. G. Jackson vuosina 1906–1912, ja katedraalin perustukset vahvisti William Walker, jonka työn ansiosta estyi koko kirkon romahtaminen.
Tunnettuja katedraaliin haudattuja henkilöitä ovat Vilhelm Punainen, Izaak Walton ja Jane Austen. Yhtye Crosby, Stills &amp; Nash teki siitä vuonna 1977 kappaleen "Cathedral".
Katedraali on yksi Euroopan suurimmista. Siinä on pisin keskiaikainen keskilaiva. Kirkon torni edustaa normannityyliä.
Amaretto

Amaretto on italialainen karvasmantelilla maustettu makea likööri. Se valmistetaan aprikoosin kivistä, mantelipuun siemenistä tai molemmista. Liköörin nimi juontuu italian kielen sanasta "amaro" (suom. karvas), joka viittaa manteleiden makuun. Karvaus ei kuitenkaan hallitse liköörin makua, vaan se on voimakkaasti makeutettua.
Tunnetuihin amaretto-merkkeihin kuuluu esimerkiksi Disaronno Originale, jonka alkoholipitoisuus on 28 %.
Amarettolikööriä voidaan käyttää niin ruoanlaitossa kuin drinkeissäkin. Sitä voi lisätä pikantin aromin aikaansaamiseksi esimerkiksi liharuokiin ja jälkiruokiin, kuten jäätelöön. Likööri voidaan nauttia kuivana, jäillä ja muiden drinkkien pohjana. Kansainvälisesti tunnettuja amaretto-drinkkejä ovat muun muassa "Godfather" (1:1 amarettoa ja viskiä), "French connection" (1:1 amarettoa ja konjakkia) ja "Alabama Slammer" (1:1 amarettoa, Southern Comfort -likööriä, sloe giniä ja tilkka appelsiinimehua). 
Amarettosta saadaan maistuva juoma myös sekoitettuna kahviin. Sitä käytetään myös monissa makeissa leivonnaisissa ja jälkiruoissa kuten tiramisussa ja suklaan makuparina.
Michael Louette

Michael Louette on belgialainen lintutieteilijä.
Louette väitteli tohtoriksi Antwerpenin yliopistossa 1977. Hän työskentelee Tervurenin Musée royal de l’Afrique centralessa ja tutkii etenkin afrikkalaisia lintuja.
Louette on nimennyt linnuista guineanloistikan ("Melignomon eisentrauti"), kivujärvenkehrääjän ("Caprimulgus prigoginei") (maanmiehensä Alexandre Prigoginen kunniaksi) ja yhdessä Constantine Walter Bensonin kanssa lufirankutojan ("Ploceus ruweti").
Lomnický štít

Lomnický štít on yksi korkeimmista vuorenhuipuista Tatravuorilla, Prešovin alueella Slovakiassa. Huipun korkeus merenpinnan tasosta on 2 634 metriä.
Ensimmäisenä huipulle nousi englantilainen Robert Townson Malá Studená Dolinan (”Pieni Kylmä Laakso”) laaksosta vuonna 1793.
Vuodesta 1940 asti huipulle on ollut pääsy Tatranská Lomnicasta korkeaa köysirataa pitkin kulkevalla gondolihissillä. Huipusta tuli Vysoké Tatryn eniten käydyin. Köysirata on yksi Euroopan jyrkimmistä, eikä kahden korkeimman aseman välillä ole ollenkaan tukipylväitä. Huipulla oleva köysiratahissiasema on yhteydessä Slovakian korkeimmalle sijoitettuun tähtitieteelliseen ja meteorologiseen observatorioon. Huipulle rakennettiin televisiolähetysasema vuonna 1957, ja voimalinjat sinne tuotiin Skalnatá dolinasta (”Kivinen Laakso”) vuonna 1965.
PEN/Faulkner-palkinto

PEN/Faulkner -palkinto on PEN/Faulkner-säätiön jakama kaunokirjallisuuspalkinto, jota on jaettu vuosittain maaliskuussa vuodesta 1981 lähtien. Palkinto on nimetty kirjailija William Faulknerin mukaan, ja sen arvo on 15 000 dollaria (noin 12 000 euroa). Kansainvälisen kirjailijaliitto PEN on säätiön kanssa yhteistyössä palkinnon tukemisessa. 
Historia.
PEN/Faulkner-palkinnon perusti kansainvälinen kirjailijaliitto PEN, joka nimesi palkinnon kirjailija William Faulknerin mukaan. Faulkner itse perusti nuorille kirjoittajille suunnatun palkinnon voitettuaan Nobelin kirjallisuuspalkinnon vuonna 1949. Palkinnon suuruus on 15 000 dollaria ja se jaetaan vuosittain yhdelle yhdysvaltalaiselle kirjailijalle. Palkinto on yksi osa PENin tarkoitusta ”tuoda amerikkalaiset kirjailijat ja lukijat yhteen erilaisissa tapahtumissa, jotka edistävät rakkautta kirjallisuuteen”. Neljä finalistia saavat palkinnoksi 5 000 dollaria. 
Palkinnon myöntäminen alkaa, kun PEN valitsee kolme huomattavaa kaunokirjailijaa, jotka valitsevat lopulta voittajateoksen ja neljä finalistia kaikkien osallistuvien, noin 300 romaanin ja novellikokoelman joukosta. Palkintosummien määrästä johtuen PEN/Faulkner-palkinto on Yhdysvaltain suurin muiden kirjailijoiden jakama kirjallisuuspalkinto. Kaikki viisi voittavaa kirjailijaa lukevat teoksiaan palkintojenjakogaalassa, joka järjestetään joka vuosi maaliskuussa Folger Shakespeare -kirjastossa.
PEN/Faulkner-kirjallisuuspalkinto on vuosien saatossa muotoutunut yhdeksi Yhdysvaltain arvostetuimmista kirjallisuuspalkinnoista.
Mos Def

Yasiin Bey, aiemmin Mos Def, oikealta nimeltään Dante Terrell Smith, (s. 11. joulukuuta 1973 Brooklyn, New York, New York) on yhdysvaltalainen näyttelijä ja rap-artisti. Hänet tunnetaan muun muassa elokuvista "Brown Sugar" (2002), "Civil Brand" (2002), "The Italian Job" (2003), "The Woodsman" (2004), "Pienten sydänten pelastajat" (2004), "Linnunradan käsikirja liftareille" (2005), "16 Blocks" (2006), "Cadillac Records" (2008), "Be Kind Rewind" (2008) ja "Uusia alkuja" (2013).
Näyttelijäntyöstään Yasiin Bey on ollut Golden Globe- ja Emmy-ehdokkaana. Hän on myös ollut ehdolla Grammy-palkinnon saajaksi musiikistaan.
Yksityiselämä.
Smith varttui Brooklynissa Bedford-Stuyvesantin alueella.
Smith oli naimisissa Maria Yepesin kanssa vuodet 1996–2006. Smithillä on yhteensä kuusi lasta, joista kaksi Maria Yepesin kanssa.
Ted DiBiase Jr

Theodore Marvin DiBiase Jr. (s. 8. joulukuuta 1982 Clinton, Mississippi) on yhdysvaltalainen showpainija, joka työskenteli WWE:ssä vuosina 2007–2013. Hän on WWE Hall of Famen ”Million Dollar Man” Ted DiBiasen poika.
Vuonna 2009 Dibiase esiintyi elokuvassa "The Marine 2".
Mikko Jokela (poliitikko)

Mikko Eljas Eenokki Jokela (10. lokakuuta 1928 Rovaniemi – 17. joulukuuta 2007 Rovaniemi) oli suomalainen Keskustapuolueen poliitikko, kansanedustaja ja ministeri. Hän toimi kansanedustajana 8. tammikuuta 1972 – 20. maaliskuuta 1987 ja oli sisäministerinä Kalevi Sorsan kolmannessa hallituksessa 19. helmikuuta 1982 – 6. toukokuuta 1983.
Jokela opiskeli Helsingissä valtio-oppia ja oikeustiedettä. Varatuomarin arvon hän sai vuonna 1961, ja opintojensa jälkeen hän piti asianajotoimistoa Kemijärvellä. Vuonna 1966 hänet valittiin Rovaniemen maalaiskunnan kunnanjohtajaksi ja vuonna 1975 eduskuntaan. Kalevi Sorsan kolmannessa hallituksessa Jokela toimi toisena sisäministerinä noin vuoden ajan. Vuonna 1987 hänet valittiin Kunnallisliiton toimitusjohtajaksi.
Aldo Colliander

Aldo Mamadou Nidaye Colliander (s. 4. kesäkuuta 1978) on ruotsalainen uransa lopettanut raskaan sarjan nyrkkeilijä. Hän syntyi Senegalissa mutta muutti vuonna 1987 äitinsä kanssa Ruotsiin. Amatöörinä hän otteli 58 ottelua, joista hävisi vain 8. Colliander siirtyi ammattilaiseksi vuonna 2002. Ammattilaisurallaan hän otteli 15 ottelua joista voitti 13 ja hävisi 2.
James C. Greenway, Jr.

James Cowan Greenway, Jr. (7. huhtikuuta 1903 New York City – 1989) oli yhdysvaltalainen lintutieteilijä.
James Greenwayn isä oli Yalen yliopiston lääkäri ja James kasvoi yliopiston tuntumassa Greenwichissä Connecticutissa. Hän valmistui Phillips Exeter Academysta 1922 ja Yalesta 1926. Sitten hän toimi "Brooklyn Eagle" sanomalehden toimittajana muutaman vuoden. 1929 hän osallistui amerikkalais-ranskalaiselle tutkimusmatkalle Madagaskariin. Loppuvuodesta 1929 hän jatkoi matkaa Indokiinaan.
Greenway työskenteli Harvardin yliopiston vertailevan eläintieteen museossa 1932–1960, ensin lintuosaston apulaiskuraattorina ja James Lee Petersin kuoltua kuraattorina vuodesta 1952 alkaen. Näiden vuosien aikana hän osallistui useille tutkimusretkille Länsi-Intian saaristoon, etenkin Bahamalle. Toisessa maailmansodassa Greenway palveli merivoimien luutnanttina muun muassa Uudella-Kaledonialla. Sodan jälkeen hän palasi virkaansa, mutta erosi 1960 ja muutti kotitilalleen Greenwichiin.
Greenway toimi American Museum of Natural Historyn johtokunnassa 1960–1971 ja lintuosaston tutkimusapulaisena vuodesta 1962 aina kuolemaansa saakka. Hän aloitti valtavan urakan selvittääkseen ja luetteloidakseen museon kaikki lintunäytteet. Hän julkaisi aiheesta kolme luetteloa (1973, 1978 ja 1987). Vuonna 1958 Greenway julkaisi suurta huomiota herättäneen teoksen maailman hävinneistä ja uhanalaisista linnuista "Extinct and Vanishing Birds of the World". Vuosina 1960 ja 1962 hän toimitti Ernst Mayrin kanssa "Peters Check-list of Birds of the World"in yhdeksännen ja 15. osan. Vuonna 1978 Greenway matkusti Uuteen-Kaledoniaan Francois Vuilleumierin kanssa
Greenway liittyi American Ornithologists' Unionin 1930. Hänen vaimonsa oli Mary Frances Oakes.
Greenway nimesi useita lintujen alalajeja, muun muassa ruskopunavarpusen alalajin "rubicundus".
Siivo Kantala

Siivo Kantala (26. marraskuuta 1891 Sääksmäki – 9. heinäkuuta 1954 Sääksmäki) oli suomalainen maanviljelysneuvos, maalaisliittolainen poliitikko ja ministeri. 
Siivo Kantalan vanhemmat olivat maanviljelijä Kalle Kantala ja Johanna Aakkula ja puoliso vuodesta 1934 Hildur Viktoria Jansson. Vuonna 1913 ylioppilaaksi tullut Kantala valmistui agronomiksi 1917. Hän työskenteli tilanhoitajana Espoossa 1917–1921 ja Jokioisten kartanoissa 1921–1927 sekä kartanoitten toimitusjohtajana 1931–1945. Mustialassa Kantala oli tilanhoitajana ja karjanhoitokoulun johtajana 1927–1931, Pellonraivaus-yhtiön toimitusjohtaja hän oli 1941–1942, samoin kuin kulkulaitosten ja yleisten töiden ministeriön toimistopäällikkö. Kansanhuoltoministerinä Kantala toimi Jukka Rangellin hallituksessa 1942–1943, vuodesta 1945 hän oli maanviljelijä omalla tilallaan.
Haluan vaimoni takaisin

Haluan vaimoni takaisin () on vuonna 1951 ilmestynyt yhdysvaltalainen komediaelokuva, jonka on ohjannut Richard Sale. Pääosissa ovat Claudette Colbert, Macdonald Carey, Zachary Scott, Barbara Bates ja Marilyn Monroe. Sivurooleissa ovat muiden muassa Robert Wagner ja Frank Cady. I. A. L. Diamond ja F. Hugh Herbert laativat käsikirjoituksen Mortimer Brausin tarinan "My Mother-in-Law, Miriam" pohjalta.
"Haluan vaimoni takaisin" on mustavalkoinen ja pituudeltaan 77 minuuttia eli tunnin ja 17 minuutin verran. "Haluan vaimoni takaisin" sai ensi-iltansa kotimaassaan ensimmäisen kerran Los Angelesissa 31. lokakuuta vuonna 1951 ja toisen kerran New Yorkissa 6. marraskuuta. Suomeen "Haluan vaimoni takaisin" ilmestyi 11. heinäkuuta vuonna 1952. 20th Century Fox tuotti elokuvan.
Juoni.
Keski-ikäisen pariskunnan Miriam ja Hugh Halsworthin (Colbert ja Carey) avioeron astuessa voimaan mies alkaakin katua, ja tyttärensä avustuksella yrittää saada vaimonsa takaisin.
Tietokonearkkitehtuuri

Tietokonearkkitehtuuri kuvaa tietokoneen rakenteen erikseen määriteltyinä komponentteina ja niiden välisinä suhteina.
Tavallisin arkkitehtuuri on ns. Von Neumannin arkkitehtuuri, jossa muisti on jaettu eri osien kesken.
Toinen tunnettu on ns. Harvardin arkkitehtuuri, joka erottelee ohjelmakomennot ja datan erillisiin muistiavaruuksiin. 
Arkkitehtuurien käsittelemät osat ovat nykyisin mikroprosessorien sisäistä arkkitehtuuria useissa tapauksissa kuten erilliset rekisterit.
Useimmat tietojenkäsittelytieteilijät ovat samaa mieltä, että tietotekniikassa on ollut neljä selkeästi erotettavaa paradigmaa tai aikakautta:
Myöhemmin ovat tulleet muun muassa klusteroidut ratkaisut.
Flynn esitteli vuonna 1966 Flynnin taksonomian, jonka mukaan arkkitehtuuri voidaan jakaa neljään luokkaan: SISD, SIMD, MISD ja MIMD. Perinteiset von Neumannin arkkitehtuurin mukaiset yhden suorittimen tietokoneet ovat SISD-järjestelmiä. Rinnakkaisesti suorittavat ovat SIMD- tai MIMD-järjestelmiä. D. J. Kuck esitti vuonna 1978 laajennuksen Flynnin taksonomiaan, jonka myötä olisi 16 arkkitehtuuriluokkaa.
Tietokoneet voidaan jakaa muistin kytkentätavan eli muistiarkkitehtuurin mukaan: UMA (uniform memory access), NUMA (non-uniform memory access) ja COMA (cache-only memory access).
Tietotekniikan kasvuun ja yleistymiseen liitetään massavalmistettujen mikroprosessorien edullisuus, sekä kaksi muuta tekijää: assembly-kielen vähentyminen helpotti yhteensopivuutta; ja standardoitujen valmistajista riippumattomien käyttöjärjestelmien kuten Unixin ja Linuxin käyttö laski kustannuksia samalla pienentäen riskejä uusien arkkitehtuurien julkaisemiseen. Muutokset mahdollistivat yksinkertaisemmat RISC-suorittimet, joiden julkaisu nosti suorituskykytasoa, ja matkapuhelimissa sekä energian käyttö että piisirun pinta-ala vaikuttivat RISC-pohjaisen ARM-suorittimen dominointiin.
Marja Lahti

Ida Maria (Marja) Lahti (3. joulukuuta 1901 Kymi – 19. huhtikuuta 1967 Helsinki) oli suomalainen Keskustapuolueen poliitikko ja maatalousministeri. Hän toimi kansanedustajana 29. maaliskuuta 1954 – 19. huhtikuuta 1967 ja maatalousministerinä Johannes Virolaisen hallituksessa 12. syyskuuta 1964 – 27. toukokuuta 1966. Hän toimi myös kunnanvaltuutettuna Virolahdella.
Todd Tiahrt

Todd Tiahrt (s. 15. kesäkuuta 1951 Vermillion, Etelä-Dakota) on yhdysvaltalainen republikaanipoliitikko. 
Tiahrt toimi 16 vuoden ajan, 3. tammikuuta 1995 – 3. tammikuuta 2011, Yhdysvaltain edustajainhuoneen jäsenenä Kansasin osavaltion 4. vaalipiiristä. Hänet valittiin ensimmäisen kerran marraskuun 1994 vaaleissa, joissa hän voitti vuodesta 1977 edustajainhuoneen jäsenenä olleen demokraatti Dan Glickmanin prosentein 53–47. Kaikkiaan hänet valittiin kahdeksalle kaksivuotiskaudelle, viimeisen kerran marraskuussa 2008, jolloin hän sai annetuista äänistä 64 prosenttia ja päävastaehdokas Don Betts 32 prosenttia. Hän ei ollut enää ehdolla marraskuun 2010 vaaleissa. Aiemmalla poliittisella urallaan Tiahrt toimi Kansasin senaatin jäsenenä, vuodesta 1993 vuoteen 1995. Vuonna 1990 hän pyrki Kansasin edustajainhuoneeseen, muttei tullut valituksi. 
Tiahrt on opiskellut South Dakota School of Mines and Technologyssa, Evangel Collegessa (nyk. Evangel University), jossa hän suoritti Bachelor of Arts -tutkinnon, ja Southwest Missouri State Universityssä (nyk. Missouri State University), jossa hän suoritti Master of Business Administration -tutkinnon. Hän toimi opettajana Evangel Collegessa ja Kansas Newman Collegessa (nyk. Newman University) ja vuodesta 1981 edustajainhuoneeseen valitsemiseensa saakka hän työskenteli Boeingin palveluksessa. 
Tiahrt on helluntailaisen Assemblies of God -kirkkokunnan jäsen. Hän on ollut vuodesta 1976 naimisissa Vicki Tiahrtin (o.s. Holland) kanssa, jonka kanssa hän on saanut kolme lasta, tyttären ja kaksi poikaa. Heidän nuorin lapsensa, poika, kuoli vuonna 2004, 16-vuotiaana.
Tahvo Rönkkö

Tahvo Heikki Rönkkö (8. joulukuuta 1905 Sonkajärvi – 15. helmikuuta 1993 Sonkajärvi) oli suomalainen keskustapuolueen poliitikko ja maatalousministeri. Hän toimi maatalousministerinä Martti Miettusen hallituksessa 14. heinäkuuta 1961 – 13. huhtikuuta 1962 ja kansanedustajana vuosina 1948–1972.
Veikko Savela

Erkki Veikko Savela (28. kesäkuuta 1919 Lappajärvi – 16. heinäkuuta 2015 Seinäjoki) oli suomalainen Keskustapuolueen poliitikko. Savela oli kansanedustaja vuosina 1958–1970 ja kulkulaitosten ja yleisten töiden ministeri Ahti Karjalaisen I hallituksessa 13. huhtikuuta 1962 – 18. joulukuuta 1963. Savela oli siviiliammatiltaan maanviljelijä ja agronomi, ja hänelle myönnettiin 1983 maanviljelysneuvoksen arvonimi. 
Savela oli Maalaisliittolaiset ylioppilaat -yhdistyksen puheenjohtaja vuosina 1947–1948 ja Suomi–DDR-Seuran puheenjohtaja 1968–1988.
Nathan Fillion

Nathan C. Fillion (s. 27. maaliskuuta 1971 Edmonton, Alberta) on kanadalainen näyttelijä, joka tunnetaan roolistaan Malcolm Reynoldsina televisiosarjassa "Firefly," rikoskirjailija Richard Castlen roolista televisiosarjassa "Castle" ja 45-vuoden iässä poliisin uran aloittaneen John Nolanin roolista televisiosarjassa "The Rookie". 
Hän opiskeli näyttelemistä Albertan yliopistossa ja on sittemmin esiintynyt enimmäkseen televisiosarjoissa, kuten "Spin City", "Buffy, vampyyrintappaja", "Kaksi kaveria, tyttö ja pizzapaikka", "Lost" ja "Täydelliset naiset". Lisäksi Fillion on tehnyt myös äänirooleja animaatioihin, kuten "Kukkulan kuningas", "Justice League Unlimited", "Robot Chicken", "Wonder Woman" ja "".
Valittujen Palojen Kirjavaliot

Valittujen Palojen Kirjavaliot on Valittujen Palojen Suomessa kustantama kirjasarja, jossa julkaistaan lyhennettyjä romaaneja. 
Kirjasarja on ilmestynyt vuoden 1997 lopusta Yhdysvalloissa nimellä "Reader's Digest Select Editions". Sitä ennen vuodesta 1950 alkaen kirjasarja oli siellä nimeltään "Reader's Digest's Condensed Books". Noin 500-sivuinen kirja sisältää 3-4 tiivistettyä romaania.
Eksoskeleton

Eksoskeleton on keinotekoinen, moottoroitu ulkoinen tukiranka, joka puetaan päälle keventämään fyysistä työtä.
Eksoskeletonin avulla ihminen voi kantaa vaivatta paljon painavampia kuormia kuin ilman sitä. Eksoskeletonista on apua esimerkiksi vammautuneelle tai muusta syystä heikolle henkilölle. Niitä kehitetään myös sotilaskäyttöön.
Veikkausliigan kausi 2009

Veikkausliigan kausi 2009 oli liigan 20. kausi. Sarjaan osallistui 14 joukkuetta. Kausi alkoi 18. huhtikuuta 2009 ja päättyi liigakarsintaa lukuun ottamatta 17. lokakuuta 2009. Hallitsevana mestarina kauteen lähti turkulainen FC Inter. Ykkösestä Veikkausliigaan nousi jyväskyläläinen JJK ja kauden 2008 jälkeen Ykköseen putosi kotkalainen FC KooTeePee. 
Veikkausliiga-kausi 2009 oli juhlavuosi kahdella tapaa: 20. pelattavan kauden lisäksi kauden lopuksi jaettiin kaikkien aikojen sadas jalkapallon Suomen mestaruus, jonka vei kuuden vuoden tauon jälkeen Helsingin Jalkapalloklubi. Rovaniemen Palloseura putosi sarjasta ja Jyväskylän Jalkapalloklubi karsi liigapaikasta Ykkösen toiseksi parhaan, Kokkolan Palloveikkojen kanssa. JJK onnistui voittamaan kaksiosaisen liigakarsinnan.
Kauden aikana tehtiin stadionremontteja ja käytiin alle 21-vuotiaiden ja naisten EM-lopputurnaukset, mitkä muokkasivat runsaasti otteluohjelmaa. Huomionarvoista on, että katsojamäärät (ka. 2 389) laskivat edellisvuodesta ollen jo keskimäärin liki 600 vähemmän kuin kaudella 2007. Joukkueet kohtasivat sarjassa toisensa kahdesti, eli kauden aikana pelattiin 182 ottelua, ja jokaiselle joukkueelle niitä kertyi 26.
Ottelutaulukko.
Karsintaottelu.
JJK Jyväskylä säilyi liigassa yhteismaalein 5-3.
Joukkueet eurokentillä.
"Mestarien liiga:"
"Eurooppa-liiga:"
Talous.
Kauteen lähti selvästi suurimmalla kokonaisbudjetilla edelliskauden tapaan Turun TPS, ja pienimmällä budjetilla toimintaansa pyöritti Rovaniemen Palloseura (RoPS). Suurin pelaajabudjetti oli kauteen lähdettäessä FC Hongalla. Muita huomioitavia asioita budjetissa ovat Sedu Koskisen Hakalle antama rahoitus sekä Veikkausliigaan nousseen JJK:n huima talouskasvu.
(*) Jaron pelaajabudjettiin sisältyy myös valmennus.
Zellur Rahman

Zellur Rahman (, , Bangladesh – 20. maaliskuuta 2013 Singapore) oli Bangladeshin presidentti helmikuusta 2009 kuolemaansa saakka.
Ura.
Rahman osallistui vuoden 1952 Bengalin kielen liikkeeseen, jonka tavoitteena oli tehdä bengalista Pakistanin virallinen kieli. Myöhemmin hän liittyi awamiliitto-puolueeseen, jonka ehdokkaana hänet valittiin Pakistanin parlamenttiin vuonna 1970. Bangladeshin itsenäisyyssodan aikana 1971 Rahman osallistui maanpaossa olleen Bangladeshin hallituksen toimintaan.
Itsenäisyyssodan jälkeen Rahman nousi awamiliiton pääsihteeriksi ja hänet valittiin vuoden 1973 vaaleissa Bangladeshin parlamenttiin. Bangladeshin presidentti Mujibur Rahmanin murhan jälkeen Zellur Rahman pidätettiin ja hän oli neljä vuotta vankilassa.
Rahman oli ministeri vuosina 1996–2001. Hän oli ainoa vuoden 2009 vaaleihin ilmoittautunut ehdokas, ja 11. helmikuuta 2009 vaalilautakunta julisti hänet Bangladeshin seuraavaksi presidentiksi.
Rahman kuoli kesken presidenttikautensa maaliskuussa 2013 ollessaan sairaalahoidossa Singaporessa munuais- ja hengitystieongelmien vuoksi.
Home Town Story

Home Town Story on Arthur Piersonin ohjaama, tuottama ja käsikirjoittama yhdysvaltalainen draamaelokuva vuodelta 1951, jonka pääosissa ovat Jeffrey Lynn, Donald Crisp ja Marilyn Monroe. Sivuosissa ovat muiden muassa Marjorie Reynolds, Alan Hale Jr. ja Barbara Brown. "Home Town Story" on mustavalkoinen ja pituudeltaan 61 minuuttia. "Home Town Story" sai ensi-iltansa kotimaassaan 18. toukokuuta vuonna 1951. Metro-Goldwyn-Mayer -yhtiö tuotti elokuvan.
Juoni.
Blake Washburn (Jeffrey Lynn) on epäonnistunut senaattori, joka päättää ottaa aseman "Herald" -sanomalehden uutistoimittajana hävittyjen vaalien jälkeen. Hän on päättänyt paljastaa suuryritysten väärinkäytöksiä, mutta kun onnettomuus sattuu kouluretkellä, Washburnin uskomukset on kyseenalaistettu.
Jehovan todistajista eriytyneet liikkeet

Jehovan todistajista eriytyneitä liikkeitä on historian aikana ollut useita. Osa liikkeistä on toiminut vain hetken aikaa, ja osa toimii edelleen. Liikkeiden eriytymisen voi jakaa karkeasti kolmeen luokkaan: alkuaikojen ja Russellin kuoleman jälkeiset jakautumiset, myöhemmät jakaantumiset ja modernit jakaantumiset. 
Alkuaikojen jakautumiset.
Ensimmäiset jakaantumiset tapahtuivat jo 1900-luvun alussa, vain hieman Raamatuntutkijoiden liikkeen perustamisen jälkeen. Ensimmäisistä jakaantumisista syntyneisiin liikkeisiin kuuluivat esimerkiksi "Uuden Liiton Raamatuntutkijat" ja "Vapaat Raamatuntutkijat".
Vuonna 1919 Paul S. L. Johnson, Russellin läheinen ystävä, perusti Maallikoiden kotisaarnaajaliikkeen ("Laymen's Home Missionary Movement"). Liike aloitti heti voimakkaan hyökkäyksen Joseph Franklin Rutherfordia vastaan. Rutherford oli noussut Jehovan todistajien johtohenkilöksi Russellin kuoleman jälkeen.
 perusti 1900-luvun alussa Itä-Afrikkaan Kitawala-liikkeen, joka perustui Vartiotorni-seuran oppeihin. Liikkeellä sinällään ei ollut mitään tekemistä Jehovan todistajien Vartiotorni-seuran kanssa. 
Myöhemmät jakaantumiset.
Myöhempiin jakaantumisiin kuuluvat esimerkiksi "Aamunkoiton Raamatuntutkijoiden seura" ja "Kansainvälinen raamatuntutkijoiden liitto".
Itä-Euroopassa toimii True Faith Jehovah's Witnesses, joka syntyi rautaesiripun taakse jääneiden Jehovan todistajien pitäydyttyä Rutherfordin aikaisessa opissa.
Modernit jakaantumiset.
Moderneja jakaantumisia voidaan kutsua myös "Internet-ajan jakaantumisiksi". Näistä merkittävin on 2004 perustettu "Herran Todistajat" -liike. Liikkeen perustaja toimi amerikkalainen matemaatikko Gordon Richie, joka erotettiin Jehovan todistajien seurakunnasta vuonna 1996. Ritchien mukaan Jehovan todistajat olivat "ainoa tosi uskonto" vuoteen 2004 asti, kunnes hän perusti oman liikkeensä. 
Toinen merkittävä modernin ajan jakaantuminen tapahtui 2007 kun Greg G. Stafford perusti "Jahin kristilliset todistajat" -liikkeen. Ennen liikkeen perustamista hän tuli tunnetuksi Jehovan todistajien oppeja puolustavasta kirjastaan "Defending Jehovah's Witnesses". Hän kuitenkin erosi Jehovan todistajien seurakunnasta ja perusti oman ryhmittymänsä. Jakaantumisen syy ei ollut niinkään oppinäkemyksissä, vaan tavassa, jolla Jehovan todistajien virallista organisaatiota johdetaan. Stafford jatkaa yhä Jehovan todistajien oppien puolustamista, vaikka hän virallisesti onkin eronnut ja toimii oman liikkeensä parissa.
John Lubbock

John Lubbock, Aveburyn 4. baronetti ja 1. paroni (30. huhtikuuta 1834 – 28. toukokuuta 1913) oli englantilainen pankkiiri, poliitikko, biologi ja arkeologi. Hän opiskeli Etonissa vuodesta 1845 alkaen, minkä jälkeen hän työskenteli isänsä omistamassa pankissa. Vuonna 1856 hänestä tuli myös pankin osaomistaja. Vuonna 1865 Lubbock peri baronetin arvon isältään. Vuosina 1870–1880 hän toimi liberaalipuolueen parlamenttiedustajana. Lubbockin hävittyä vuoden 1880 vaalit liberaalipuolueen edustajana hänet valittiin samana vuonna House of Commonsiin London Universityn edustajana. Hän oli ollut tuon yliopiston varakansleri vuodesta 1872.
Lubbock valittiin Institute of Bankersin puheenjohtajaksi vuonna 1879. Vuonna 1881 hän toimi British Association for the Advancement of Sciencen puheenjohtajana ja vuosina 1881–1886 Linnean Societyn puheenjohtajana. Biologiassa Lubbock tutki erityisesti pistiäisiä. Hän keksi termit ”paleoliittinen” ja ”neoliittinen”. Lubbock oli kirjeenvaihdossa Charles Darwinin kanssa, ja jonkin aikaa myös asui hänen naapurinaan.
Roger Bourbonnais

Roger Bourbonnais (s. 26. lokakuuta 1942 Edmonton, Alberta) on entinen kanadalainen jääkiekkoilija. Hän edusti Kanadaa kahdesti talviolympialaisissa, joissa molemmissa saavutti pronssimitalin. Hänet kutsuttiin International Ice Hockey Federation Hall of Fameen 1999.
Bourbonnais pelasi neljästi jääkiekon MM-kisoissa, joista hänellä oli tuomisinaan pronssiset mitalit vuosina 1964, 1966 ja 1967.
Roger Bourbonnais'n lapsenlapsi Jaime Bourbonnais on jääkiekon maajoukkuepelaaja.
Markus Törnvall

Markus Törnvall (s. 31. joulukuuta 1964 Nastola) on suomalainen jalkapalloilija.
Keskikentällä pelannut Törnvall edusti urallaan Kuusysiä, Valkeakosken Hakaa, Lahden Reipasta, Rovaniemen Palloseuraa ja Tampereen Ilvestä. Hän voitti Kuusysissä Suomen mestaruuden 1982 ja 1984 sekä SM-hopeaa 1987. Törnvall voitti myös Suomen Cupin kahdesti vuosina 1983 ja 1987. Kauden 1988 Törnvall pelasi Reippaassa yhdessä Jari Litmasen kanssa muodostaen hänen kanssaan tehokkaan kaksikon, jonka jälkeen Törnvall pelasi kaksi kautta Ruotsin pääsarjassa IFK Norrköpingissä vuosina 1989–1990 ja oli mukana voittamassa Ruotsin mestaruutta kaudella 1989. Useat loukkaantumiset hankaloittivat Törnvallin sopeutumista Norrköpingissä eikä hän koskaan tehnyt lopullista läpimurtoaan ulkomailla. Hänelle kertyi pääsarjaotteluita Suomessa 190 ja Ruotsissa 20.
Maajoukkueessa Törnvall pelasi 25 maaottelua, joissa hän teki yhden maalin.
Albin Lönnberg

Albin (Abbe) Anian Alfons Lönnberg (15. elokuuta 1904 – 20. kesäkuuta 1955) oli suomalainen jalkapalloilija ja jääpalloilija.
Lönnberg pelasi HIFK:ssa ja Suomen maajoukkueessa 1920- ja 1930-luvulla. Hän voitti Suomen mestaruuden 1933 sekä SM-hopeaa 1928 ja 1929. Maajoukkueessa Lönnberg pelasi 21 maaottelua, joissa hän teki seitsemän maalia.
Jääpalloa Lönnberg pelasi HIFK:ssa 50 SM-sarjaottelua kausina 1923–1936 saavuttaen 2 SM-kultaa ja 3 SM-hopeaa. Maaotteluedustuksia hänelle tuli 6 A- ja 2 B-maaottelua. 
Jääkiekkoa Lönnberg pelasi SM-sarjassa maalivahtina kaudella 1933–1934 Helsingin Palloseurassa ja saavutti SM-hopeaa. Hän pelasi myös yhden A-maaottelun.
Macrianus Major

Fulvius Macrianus, usein Macrianus Major (, k. 261) oli roomalainen kenraali ja usurpaattori. Hän palveli keisari Valerianuksen armeijassa ja toimi muun muassa virkailijana ("rationibus Augusti") Egyptissä. Hänellä oli luultavasti Junia -niminen vaimo. 
Macrianus oli Valerianuksen upseereita sotaretkellä persialaisia vastaan idässä ("procurator arcae et praepositus annonae in expeditione Persica"). Roomalaiset kärsivät kuitenkin suuren tappion Carrhaen lähistöllä kesällä 260, ja Valerianus joutui persialaisten vangiksi. Sen jälkeen Persian kuninkaan Sapor I:n joukot hyökkäsivät Vähään-Aasiaan ryöstellen aluetta. Macrianus ja pretoriaaniprefekti Ballista (tai Callistus) kokosivat Rooman armeijan rippeet ja järjestivät ne uudelleen taisteluun persialaisia vastaan Kilikiassa. Macrianus ja Ballista onnistuivat ajamaan persialaiset provinssista, jolloin Sapor päätti palata takaisin Persiaan.
Keisarin kaappauksen jälkeisessä sekasorrossa syntyi useita kapinoita eri puolilla valtakuntaa: Illyriassa Ingenuus ja Regalianus huudettiin molemmat keisariksi, ja myös Galliassa Postumus nousi kapinaan keisari Gallienusta vastaan, joka oli noussut isänsä vangitsemisen jälkeen yksin hallitsijaksi. Hän oli laillisena keisarina kuitenkin kaukana lännessä eikä pystynyt tekemään paljoa valtakunnan itäosien ongelmille, joten alueen armeija päätti huutaa voittoisan kenraalinsa Macrianuksen keisariksi. Tämä kuitenkin kieltäytyi kunniasta vedoten ikäänsä ja terveyteensä. Sen sijaan hän nimitti poikansa Macrianus nuoremman ja Quietuksen keisareiksi, luultavasti ennen 17. syyskuuta 260. Uudet hallitsijat tunnustettiin keisareiksi idässä ja Egyptissä, ja pian myös kolikoita lyötiin Macrianuksen ja Quietuksen kunniaksi.
Vuonna 261 Macrianus lähti poikansa Macrianus nuoremman kanssa kohti länttä Gallienusta vastaan. Hänelle uskolliset joukot kuitenkin kukistivat Macrianuksen armeijan kenraali Aureoluksen johdolla Illyriassa syksyllä 261, ja sen jälkeen Macrianuksen omat sotilaat murhasivat komentajansa. Pian myös Quietus ja Ballista saivat surmansa idässä, surmaajana Palmyran Odaenathus.